b'\n_START_ARTICLE_\n\xc5\xbdeljko Joksimovi\xc4\x87\n_START_SECTION_\nZa\xc4\x8detki\n_START_PARAGRAPH_\n\xc5\xbdeljko Joksimovi\xc4\x87 se je rodil 20. aprila 1972 v Beogradu in odra\xc5\xa1\xc4\x8dal v Valjevu. Svoj prvi mednarodni uspeh je dosegel pri dvanajstih letih, ko je v Parizu na glasbenem festivalu osvojil nagrado "Prva harmonika Evrope". Po dokon\xc4\x8dani Valjevski gimnaziji je \xc5\xa1tudiral na Fakulteti glasbenih umetnosti Univerze umetnosti v Beogradu._NEWLINE_Leta 1998 je zmagal na festivalu Pjesma Mediterana v Budvi s pesmijo Pesma sirena. Z uspehom si je omogo\xc4\x8dil nastop na presti\xc5\xbenih mednarodnih festivalih v Belorusiji, kjer je osvojil dve veliki nagradi.\n_START_SECTION_\n1999\xe2\x80\x932003: Amajlija, Vreteno in 111\n_START_PARAGRAPH_\nLeta 1999 je Joksimovi\xc4\x87 za zalo\xc5\xbebo City Records izdal svoj prvi studijski album z naslovom Amajlija. Poleg Pesme sirena je album vseboval \xc5\xa1e sedem pesmi. Uspeh je dosegla pesem 7 godina, ki se je povzpela na prvo mesto na lestvicah pop glasbe v Srbiji in postala priljubljena tudi v drugih nekdanjih jugoslovanskih republikah._NEWLINE_Leta 2001 je izdal drugi studijski album Vreteno. Poleg naslovne pesmi so izstopale pesmi Rintam, Gadura, Petak na subotu in duet s Harisom D\xc5\xbeinovi\xc4\x87em \xc5\xa0ta \xc4\x87e meni vi\xc5\xa1e od toga._NEWLINE_Album 111, izdan leta 2002, je zasedel prvo mesto na pop lestvicah Srbije in drugih dr\xc5\xbeav v regiji. Priljubljenej\xc5\xa1e pesmi so bile Drska \xc5\xbeeno plava, Varnice in Zaboravlja\xc5\xa1._NEWLINE_Leta 2003 je Joksimovi\xc4\x87 napisal pesem \xc4\x8cija si za makedonskega pevca To\xc5\xa1eta Proeskega, s katero je slednji zmagal na prvi Beoviziji.\n_START_SECTION_\n2004: Pesem Evrovizije\n_START_PARAGRAPH_\n21. februarja 2004 je Joksimovi\xc4\x87 s pesmijo Lane moje zmagal na prireditvi Evropesma-Europjesma, na kateri je Srbija in \xc4\x8crna gora izbirala svojega prvega evrovizijskega predstavnika po 12 letih._NEWLINE_Na Pesmi Evrovizije 2004 v tur\xc5\xa1kem [[Carigrad]u je Joksimovi\xc4\x87 osvojil drugo mesto za ukrajinsko pevko Ruslano. Pesem Lane moje je prejela nagrado Marcel Bezen\xc3\xa7on za najbolj\xc5\xa1o skladbo po izboru novinarjev in bila prodajna uspe\xc5\xa1nica v dr\xc5\xbeavah nekdanje Jugoslavije.\n_START_SECTION_\n2004\xe2\x80\x932007: Po Evroviziji, IV in Platinum Collection\n_START_PARAGRAPH_\nPo uspehu na Evroviziji je Joksimovi\xc4\x87 ustanovil lastni studio Minacord Production._NEWLINE_Leta 2004 je Joksimovi\xc4\x87 izdal priljubljen singel Le\xc4\x91a o le\xc4\x91a. Leta 2005 je zlo\xc5\xbeil pesem Jutro za pevko Jeleno Toma\xc5\xa1evi\xc4\x87, ki je z njo zmagala na Beoviziji in dosegla drugo mesto na evrovizijskem izboru Evropesma-Europjesma. Oktobra istega leta je zlo\xc5\xbeil in posnel duet I Live my Life For You z avstrijsko pevko Tamee Harrison._NEWLINE_Decembra 2005 je izdal svoj \xc4\x8detrti album IV (Ima ne\xc5\xa1to u tome \xc5\xa1to me ne\xc4\x87e\xc5\xa1), ki je bil prodan v ve\xc4\x8d kot 500 000 izvodih. V sodelovanju s produkcijsko hi\xc5\xa1o Kobra film je zlo\xc5\xbeil glasbo za film Ivkova slava._NEWLINE_Leta 2006 je Joksimovi\xc4\x87 za bosansko skupino Hari Mata Hari zlo\xc5\xbeil pesem Lejla, s katero je Bosna in Hercegovina na Pesmi Evrovizije 2006 zasedla tretje mesto. Joksimovi\xc4\x87 je prejel nagrado za najbolj\xc5\xa1o skladbo po izboru ostalih sodelujo\xc4\x8dih skladateljev.\n_START_SECTION_\n2008\xe2\x80\x932011: Gostitelj Evrovizije in Ljubavi\n_START_PARAGRAPH_\nV za\xc4\x8detku leta 2008 je Joksimovi\xc4\x87 zlo\xc5\xbeil pesem Oro, s katero je Jelena Toma\xc5\xa1evi\xc4\x87 zmagala na evrovizijskem izboru. Po zaslugi zmage Marije \xc5\xa0erifovi\xc4\x87 leto predtem je Pesem Evrovizije 2008 potekala v Srbiji; 24. marca je Radiotelevizija Srbije oznanila, da bo Joksimovi\xc4\x87 skupaj z Jovano Jankovi\xc4\x87 vodil prireditev. Pesem Toma\xc5\xa1evi\xc4\x87eve je s 160 to\xc4\x8dkami osvojila \xc5\xa1esto mesto. _NEWLINE_Po letu glasbenega premora je novembra 2009 izdal album Ljubavi, imenovan po istoimenskem singlu, ki je dosegel velik uspeh v Srbiji in sosednjih dr\xc5\xbeavah.\n_START_SECTION_\n2012: Evrovizijski povratek\n_START_PARAGRAPH_\nJoksimovi\xc4\x87 je zastopal Srbijo na Pesmi Evrovizije 2012 v Bakuju v Azerbajd\xc5\xbeanu s pesmijo Nije ljubav stvar. Avtor glasbe je bil Joksimovi\xc4\x87 sam, medtem ko sta besedilo napisala Marina Tucakovi\xc4\x87 in Milo\xc5\xa1 Roganovi\xc4\x87. Obstajala je tudi angle\xc5\xa1ka razli\xc4\x8dica pesmi z naslovom Synonym, katere besedilo je napisala Ljilja Jorgovanovi\xc4\x87. Pesem je na tekmovanju zasedla tretje mesto.\n_START_SECTION_\nOsebno \xc5\xbeivljenje\n_START_PARAGRAPH_\nJoksimovi\xc4\x87 je od leta 2012 poro\xc4\x8den s televizijsko voditeljico Jovano Joksimovi\xc4\x87 (rojeno Jankovi\xc4\x87), s katero ima sina, rojenega leta 2014, in dvoj\xc4\x8dici, rojeni leta 2017. Iz prvega zakona ima \xc5\xa1e eno h\xc4\x8der._NEWLINE_Poleg srb\xc5\xa1\xc4\x8dine teko\xc4\x8de govori gr\xc5\xa1ko, rusko, angle\xc5\xa1ko, francosko in poljsko. Njegov brat je igralec Sa\xc5\xa1a Joksimovi\xc4\x87.'